作者:姚雲文
標題:紫萸香慢
內容:近重陽、偏多風雨，絕憐此日暄明。問秋香濃未，待攜客、出西城。正自羈懷多感，怕荒臺高處，更不勝情。向尊前、又憶灑酒插花人。只座上、已無老兵。悽情。淺醉還醒。愁不肯、與詩平。記長楸走馬，雕弓ㄇ柳，前事休評。紫萸一枝傳賜，夢誰到、漢家陵。盡烏紗、便隨風去，要天知道，華髮如此星星。歌罷涕零。